Dianne Feinstein

Dianne Goldman Berman Feinstein, fædd Dianne Emiel Goldman (22. júní 1933 – 28. september 2023) var bandarísk stjórnmálakona úr Demókrataflokknum sem sat á öldungadeild Bandaríkjaþings fyrir Kaliforníu frá 1933 til dauðadags árið 2023. Hún var áður borgarstjóri San Francisco frá 1978 til 1988.

Æviágrip
Dianne Feinstein fæddist 22. júni 1933 í San Francisco. Faðir hennar var Gyðingur en móðir hennar kaþólsk en Dianne valdi að aðhyllast trú föður síns.

Dianne Feinstein nam sagnfræði og stjórnmálafræði við Stanford-háskóla og var á þeim tíma virk í stúdentapólitík, meðal annars sem varaformaður stúdentafélagsins. Hún hóf að loknu námi afskipti af borgarmálum San Francisco og var árið 1969 kjörin í borgarráðið. Hún bauð sig tvívegis fram til borgarstjóra, árin 1971 og 1975, en náði ekki kjöri.

Árið 1978 voru borgarstjóri San Francisco, George Moscone, og næstráðandi hans, Harvey Milk, skotnir til bana í ráðhúsi borgarinnar. Var þá gert samkomulag um að Feinstein lyki kjörtímabili Moscone í borgarstjóraembætti. Feinstein gat sér gott orð í borgarstjóraembættinu og var auðveldlega endurkjörin í kosningum árið 1979.

Feinstein var kjörin á öldungadeild Bandaríkjaþings fyrir Kaliforníu árið 1992 og var þá önnur af tveimur fyrstu konunum til að sitja á öldungadeildinni fyrir fylkið. Feinstein varð síðar fyrsta konan til að stýra leyniþjónustumálanefnd öldungadeildarinnar. Á þingferli sínum beitti Feinstein sér fyrir aukinni umhverfisvernd, kvenréttindum og hertri skotvopnalöggjöf. Einn helsti sigur hennar á þingferlinum var unninn þegar þingið samþykkti bann á árásarvopnum árið 1994. Bannið gilti í tíu ár en var aldrei framlengt.

Feinstein sat á öldungadeildinni í rúm þrjátíu ár, þar til hún lést árið 2023. Undir lokin var hún elsti sitjandi meðlimur öldungadeildarinnar. Á síðustu árum sínum var Feinstein heilsuveil og átti við minnisvandamál að stríða, sem leiddu til þess að oft var skorað á hana að segja af sér þingmennsku.

Tilvísanir

Flokkur:Bandarískir öldungadeildarþingmenn
Flokkur:Borgarstjórar San Francisco
Flokkur:Demókratar